V rámci reformy SPP na obdobie 2023 – 2027 sa spoluzákonodarcovia dohodli, že režim pre SAI by ostal nezmenený, a preto by nebol súčasťou strategického plánu SPP. Financovanie programu pre SAI z prostriedkov EÚ sa zachová na súčasnej úrovni v rámci SPP, čím sa uznáva špecifická úloha režimu pri podpore poľnohospodárstva na menších ostrovoch v Egejskom mori.

V tejto správe sa hodnotí vykonávanie režimu pre SAI počas obdobia 2015 až 2019. Zohľadňujú sa v nej najmä skúsenosti Komisie pri vykonávaní programu do roku 2019 (finančný rok 2020), ako aj analýza a závery štúdie s názvom Súhrnná štúdia výročných správ o implementácii programov POSEI a programu pre menšie ostrovy v Egejskom mori za roky 2015 – 2019, ktorú v období od januára do októbra 2021 vypracovala spoločnosť Ecorys.

Režim pre SAI bol preto do určitej miery účinný pri dosahovaní cieľa zachovať rozvoj tradičných poľnohospodárskych činností a posilniť ich konkurencieschopnosť, a to napriek skutočnosti, že viaceré z týchto sektorov čelili pri rozvoji svojej výroby určitým ťažkostiam.

Podpora sa týkala dodatočných nákladov na prepravu na menšie ostrovy v Egejskom mori, a to v rozsahu od 32 % (na najvzdialenejšie ostrovy) do 64 % (na ostrovy najbližšie k pevnine). Riziko nadmernej kompenzácie sa preto zdá ako obmedzené, pričom pomoc v rámci ORZ možno považovať za primeranú. Dospelo sa tak k záveru, že režim pre SAI bol efektívny aj pri dosahovaní uvedeného všeobecného cieľa.

Celková miera plnenia programu zostáva v období 2015 až 2019 vysoká a pohybuje sa v rozpätí od 90 % do 96 %, ako je to znázornené v grafe 1.

Hoci sa v posledných rokoch dosiahol určitý pokrok, existuje stále priestor na zlepšenie stratégie, ktorá by sa v programoch mala podrobnejšie opísať, a to vrátane ďalšieho vývoja osobitných ukazovateľov, ktoré sa majú uvádzať vo výročných správach o implementácii. Rovnako by sa v programe mal zdôrazniť prínos režimu pri plnení celkových cieľov SPP a jeho vzťah k osobitným kvantifikovaným cieľom.

Podpora príjmu umožňuje výrobcom pokračovať vo svojej činnosti a zmierniť akékoľvek vysoké náklady alebo možné straty, ktoré by im v opačnom prípade mohli vzniknúť. Cenová konkurencia s pevninskou Európou spolu s výraznými prepravnými nákladmi a obmedzenou veľkosťou prevádzkovateľov by pre miestny hodnotový reťazec pravdepodobne predstavovali neprekonateľné výzvy, nebyť pomoci udeľovanej v rámci režimu pre SAI. Program okrem toho pomáha výrobcom v určitých oblastiach odolávať tlaku urbanizácie a cestovného ruchu. Poskytnutou podporou sa zároveň čiastočne kompenzujú ťažkosti v súvislosti s prístupom na trh, podporuje sa ňou rozvoj nových trhových odbytísk a výrobcovia pri zachovávaní svojej poľnohospodárskej pôdy. Platí to aj vo vzdialenejších oblastiach, v ktorých sa tým zabraňuje opúšťaniu pôdy, a tým aj erózii pôdy.

9.1.Nie je potrebná zmena nariadenia EÚ

So zreteľom na posúdenie režimu uvedeného v bode 8 sa zmena základného nariadenia (EÚ) č. 229/2013 nepovažuje za potrebnú. Rámec stanovený uvedeným nariadením je hodnotným pre návrh a vykonávanie režimu pre SAI z hľadiska flexibility, ktorá sa Grécku ponecháva pri vymedzení a prispôsobení programu na základe osobitných potrieb.

9.2.Odporúčania Grécku

Celkové posúdenie vykonávania je pomerne pozitívne, ďalšie úsilie je však nevyhnutné, pokiaľ ide o stratégiu a podávanie správ.

S cieľom dosiahnuť vyššiu efektívnosť režimu pre SAI by mali grécke orgány ďalej rozvíjať stratégiu uvedenú v programe. Všeobecné ciele a ich súvislosť s potrebami a zvolenými opatreniami/činnosťami by sa mali lepšie objasniť na základe kvantifikovaných cieľov, pričom by sa mali monitorovať príslušnými ukazovateľmi. Zlepšiť by sa mala aj prezentácia špecifických cieľov. Podrobné informácie sú uvedené v tabuľke 2, ktorá je súčasťou prílohy.

Podávanie správ o programe sa výrazným spôsobom zlepšilo. Ďalšie úsilie je však potrebné vyvinúť s cieľom lepšie informovať o dosahovaní všeobecných a špecifických cieľov, a to tak, že sa do analýzy začlenia ukazovatele výkonnosti. Grécko by malo zároveň určiť vnútroštátne ukazovatele, ktoré sú relevantnejšie pre plnenie cieľov.

Gréckym orgánom sa okrem toho odporúča, aby s cieľom podporovať konkurencieschopnosť zabezpečili súdržnosť so strategickým plánom SPP.

Grécko by malo v súlade so zelenou dohodou naďalej rozvíjať udržateľné poľnohospodárske postupy a posilňovať necenovú konkurencieschopnosť.

10.Závery

Celkový výkon režimu pre SAI v období 2015 až 2019 sa posudzuje pozitívne, pokiaľ ide o jeho schopnosť riešiť konkrétne výzvy v oblasti poľnohospodárstva súvisiace s osobitnou geografickou polohou menších ostrovov v Egejskom mori.

Režim pre SAI, ktorý predstavuje dodatočnú pomoc pre priame platby, by mal byť v súlade s cieľmi SPP. Počas posudzovaného obdobia by mala situácia bez osobitného režimu pre SAI a podpory obmedzenej na priame platby v rámci SPP za následok opustenie výroby, čo by malo negatívny vplyv na zamestnanosť, životné prostredie alebo územný rozmer SAI.

Režim pre SAI od zavedenia prístupu programovania funguje bezproblémovo. Komisia sa domnieva, že uspokojivým spôsobom zodpovedá potrebám SAI. Ak režim nebude súčasťou strategického plánu SPP, mal by napriek tomu byť v súlade s novými cieľmi SPP. Zmena súčasného právneho rámca sa preto nepovažuje za potrebnú.

Koncepcia programu pre SAI prostredníctvom vykonaných opatrení a činností sa považuje za prevažne primeranú vo vzťahu k problémom regiónu v oblasti poľnohospodárstva. Stratégia je však menej relevantná v súvislosti s cieľmi, ktoré má plniť; najmä špecifickými cieľmi programu. Je to predovšetkým v dôsledku nejasností v programových dokumentoch a správach o implementácii.

Grécko sa vyzýva, aby zohľadnilo odporúčania tejto správy a upravilo program pre SAI tak, aby sa zabezpečilo účinnejšie uplatňovanie opatrení a účinnejšie následné činnosti programu a posilnila sa komplementárnosť s ostatnými nástrojmi podpory v rámci SPP.

Príloha: Finančné plnenie programu pre SAI v období 2015 – 2019